# Paso previo: que é un podómetro?

## Que fai un podómetro?

Un podómetro é un aparello que conta os pasos cando camiñamos. Para funcionar, necesita saber se nos estamos a mover, e para iso utiliza un sensor chamado acelerómetro.

Este sensor mide os cambios de movemento e está presente en moitos dispositivos da vida cotiá. Por exemplo, nos móbiles, serve para que a pantalla xire automaticamente cando cambiamos o teléfono de posición. Tamén se emprega en reloxos intelixentes ou dispositivos para persoas maiores para detectar caídas e enviar unha alerta.

Coa placa Micro:bit, podemos crear o noso propio podómetro, xa que trae un acelerómetro incorporado.

## Que é un acelerómetro?

María Souto Lorenzo. Acelerómetro na Micro:bit. CC BY-SA

O acelerómetro é un sensor que detecta se un obxecto está quieto ou se se move. Tamén pode saber en que dirección se move (cara arriba, abaixo, aos lados…).

Na Micro:bit mide en tres direccións: X (esquerda-dereita), Y (diante-atrás) e Z (arriba-abaixo).

## Como detecta o movemento?

María Souto Lorenzo. Movemento Micro:bit. CC BY-SA

Cando movemos a Micro:bit, o acelerómetro mide a forza dese movemento en cada eixe (X, Y, Z). Se o movemento é forte ou rápido, o valor cambia máis.

## Como conta un paso?

María Souto Lorenzo. Curva de detección de paso. CC BY-SA

Ao camiñar, o corpo sobe e baixa lixeiramente. A Micro:bit detecta eses cambios no eixe Z. Se o cambio é grande e supera un certo nivel, chamado limiar, considera que demos un paso e suma 1 ao contador.

Licenciado baixo a Licenza Creative Commons Recoñecemento Compartir igual 4.0